CELEX: 52014PC0385
Language: mt
Date: 2014-06-27
Title: Proposta għal DEĊIŻJONI TAL-KUNSILL dwar l-iffirmar u l-applikazzjoni proviżorja, fl-isem l-Unjoni, ta' Protokoll għall-Ftehim Ewro-Mediterranju li jistabilixxi assoċazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Alġerija, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Alġerija rigward il-prinċipji ġenerali għall-parteċipazzjoni tar-Repubblika tal-Alġerija fi programmi tal-Unjoni

|
			
		
		
		52014PC0385
		
			Proposta għal DEĊIŻJONI TAL-KUNSILL dwar l-iffirmar u l-applikazzjoni proviżorja, fl-isem l-Unjoni, ta' Protokoll għall-Ftehim Ewro-Mediterranju li jistabilixxi assoċazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Alġerija, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Alġerija rigward il-prinċipji ġenerali għall-parteċipazzjoni tar-Repubblika tal-Alġerija fi programmi tal-Unjoni /* COM/2014/0385 final - 2014/0196 (NLE) */
			
				
		
		
			
			   	MEMORANDUM TA' SPJEGAZZJONI
Bħala parti mill-Politika Ewropea
tal-Viċinat (PEV), il-ftuħ gradwali ta’ xi programmi u aġenziji
tal-Unjoni għall-parteċipazzjoni tal-pajjiżi sħab tal-PEV
jirrappreżenta waħda minn bosta miżuri maħluqa li
jippromwovu r-riforma, il-modernizzazzjoni u t-tranżizzjoni
fil-viċinat tal-Unjoni Ewropea. Il-Kummissjoni ssottolineat dan l-aspett
ta’ politika b’mod aktar estensiv fil-Komunikazzjoni tagħha ta’
Diċembru 2006 "dwar l-approċċ ġenerali li
jippermetti l-parteċipazzjoni, tal-pajjiżi sħab fil-Politika
Ewropea tal-Viċinat, fil-programmi u fl-aġenziji Komunitarji"[1]. 
Il-Kunsill approva dan l-approċċ
fil-konklużjonijiet tiegħu tal-5 ta’ Marzu 2007[2]. 
Abbażi ta' din il-komunikazjoni u dawn
il-konklużjonijiet, fit-18 ta' Ġunju 2007 l-Kunsill
ħareġ direttivi lill-Kummissjoni sabiex tinnegozja Ftehimiet Qafas
mal-Alġerija, l-Armenja, l-Ażerbajġan, l-Eġittu,
il-Ġeorġja, l-Iżrael, il-Ġordan, il-Libanu, il-Moldovja,
il-Marokk, l-Awtorità Palestinjana, it-Tuneżija u l-Ukraina, dwar
il-prinċipji ġenerali għall-parteċipazzjoni tagħhom
fil-programmi Komunitarji[3].

Il-Kunsill Ewropew[4] ta’
Ġunju 2007 afferma mill-ġdid l-importanza suprema tal-PEV u
approva r-Rapport tal-Presidenza dwar il-Progress[5] li kien
ippreżentat fil-laqgħa tal-Kunsill fit-18 u
fid-19 ta’ Ġunju 2007 kif ukoll il-konklużjonijiet
relatati tal-Kunsill[6].
Dan ir-rapport għamel referenza għad-direttivi tal-Kunsill meta
jiġu nnegozjati protokolli relevanti addizzjonali. 
Il-Komunikazzjoni Konġunta
tal-Kummissjoni u tar-Rappreżentant Għoli tal-Unjoni Ewropea
għall-Affarijiet Barranin u l-Politika ta' Sigurtà "Risposta
ġdida għal Viċinat li qed jinbidel[7]", approvata
bil-Konklużjonijiet tal-Kunsill tal-20 ta' Ġunju 2011,
enfasizzat aktar l-intenzjoni tal-UE li tiffaċilita l-parteċipazzjoni
tal-pajjiżi sħab fil-programmi tal-UE.
Sa issa, ġew iffirmati protokolli
mal-Armenja, mal-Ġeorġja, mal-Iżrael, mal-Ġordan,
mal-Moldova, mal-Marokk u mal-Ukraina. 
Fi Frar 2013 l-Alġerija esprimiet
l-interess tagħha li tipparteċipa fil-firxa wiesgħa ta’
programmi miftuħa għall-pajjiżi sħab tal-Politika Ewropea
tal-Viċinat. It-test tal-protokoll li ġie nnegozjat mal-Alġerija
huwa anness hawnhekk. 
Hawnhekk, il-Kummissjoni qed tippreżenta
proposta għal Deċiżjoni tal-Kunsill dwar l-iffirmar
tal-Protokoll. Dan il-Protokoll fih Ftehim Qafas dwar il-prinċipji
ġenerali għall-parteċipazzjoni tal-Alġerija fil-programmi
tal-Unjoni. Fih klawżoli standard li huma previsti li jiġu applikati
għall-pajjiżi sħab kollha tal-PEV li magħhom għandhom
jiġu konklużi dawn il-protokolli. It-test innegozjat jipprevedi wkoll
li l-Partijiet japplikaw b’mod provviżorju d-dispożizzjonijiet ta'
dan il-Protokoll minn dak inhar li jiġi ffirmat.
B'mod parallel, il-Kummissjoni qed tressaq
proposta għal Deċiżjoni tal-Kunsill dwar il-konklużjoni
tal-protokoll.
Il-Kunsill huwa mistieden jadotta
d-Deċiżjoni proposta li ġejja.
2014/0196 (NLE)
Proposta għal
DEĊIŻJONI TAL-KUNSILL
dwar l-iffirmar u l-applikazzjoni
proviżorja, fl-isem l-Unjoni, ta' Protokoll għall-Ftehim
Ewro-Mediterranju li jistabilixxi assoċazzjoni bejn il-Komunitajiet
Ewropej u l-Istati Membri tagħhom, minn naħa waħda, u
r-Repubblika tal-Alġerija, min-naħa l-oħra, dwar Ftehim Qafas
bejn l-Unjoni Ewropea u r-Repubblika tal-Alġerija rigward
il-prinċipji ġenerali għall-parteċipazzjoni tar-Repubblika
tal-Alġerija fi programmi tal-Unjoni

IL-KUNSILL TAL-UNJONI EWROPEA
Wara li kkunsidra t-Trattat
dwar il-Funzjonament tal-Unjoni Ewropea, u b'mod partikolari
l-Artikolu 212 flimkien mal-Artikolu 218(5) u (7) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Fit-18 ta’ Ġunju 2007
il-Kunsill awtorizza lill-Kummissjoni biex tinnegozja Protokoll
għall-Ftehim Ewro-Mediterranju li jistabilixxi assoċazzjoni bejn
il-Komunitajiet Ewropej u l-Istati Membri tagħhom, minn naħa
waħda, u r-Repubblika tat-Alġerija min-naħa l-oħra, dwar
Ftehim Qafas bejn l-Unjoni Ewropea u r-Repubblika tal-Alġerija rigward
il-prinċipji ġenerali għall-parteċipazzjoni tar-Repubblika
tal-Alġerija fil-programmi tal-Unjoni (minn hawn 'il quddiem imsejjaħ
"il-Protokoll"),
(2)       In-negozjati ġew
konklużi.
(3)       L-objettiv tal-Protokoll huwa
li jistabbilixxi r-regoli finanzjarji u tekniċi li jippermettu
lir-Repubblika tal-Alġerija tipparteċipa f'ċerti programmi
tal-UE. Il-qafas orizzontali stabbilit mill-Protokoll jikkostitwixxi
miżura ta' kooperazzjoni ekonomika, finanzjarja u teknika li tippermetti
aċċess għall-għajnuna, b'mod partikolari
għall-għajnuna finanzjarja, li għandha tiġi pprovduta
mill-Unjoni skont il-programmi. Dan il-qafas japplika biss għal dawk
il-programmi tal-Unjoni li għalihom l-atti legali kostituttivi rilevanti
jipprevedu l-possibbiltà li l-Alġerija tipparteċipa. L-iffirmar u
l-applikazzjoni proviżorja tal-Protokoll għalhekk ma jinvolvux
l-eżerċizzju tas-setgħat taħt id-diversi politiki
settorjali segwiti mill-programmi, li jiġu eżerċitati meta
jiġu stabbiliti l-programmi.
(4)       Il-Protokoll għandu
jiġi ffirmat f’isem l-Unjoni, dejjem jekk jitlestew il-proċeduri
għall-konklużjoni tiegħu,
ADOTTA DIN ID-DEĊIŻJONI
Artikolu 1
L-iffirmar f'isem l-Unjoni ta' Protokoll għall-Ftehim
Ewro-Mediterranju li jistabilixxi assoċazzjoni bejn il-Komunitajiet
Ewropej u l-Istati Membri tagħhom, minn naħa waħda, u
r-Repubblika tal-Alġerija, min-naħa l-oħra, dwar Ftehim Qafas
bejn l-Unjoni Ewropea u r-Repubblika tal-Alġerija rigward
il-prinċipji ġenerali għall-parteċipazzjoni tar-Repubblika
tal-Alġerija fil-programmi tal-Unjoni ("il-Protokoll") huwa
b’dan awtorizzat, suġġett li l-Protokoll imsemmi jkun konkluż.
It-test tal-Protokoll huwa mehmuż ma' din id-Deċiżjoni.
Artikolu 2
Is-Segretarjat Ġenerali tal-Kunsill
jistabbilixxi l-istrument li jagħti s-segħtat kollha biex jiġi
ffirmat il-Protokoll, suġġett li jkun konkluż, mill-persuna/i
indikata(i) min-negozjatur. 
Artikolu 3
Il-Protokoll jiġi applikat fuq bażi provviżorja mid-data
tal-iffirmar tiegħu, sakemm jitlestew il-proċeduri meħtieġa
għall-konklużjoni tiegħu
Id-data
għall-iffirmar tal-Protokoll tiġi ppubblikata f'Il-Ġurnal
Uffiċjali tal-Unjoni Ewropea mis-Segretarjat Ġenerali
tal-Kunsill.
Artikolu 4
Il-Kummissjoni hija awtorizzata tistabbilixxi, f'isem
l-Unjoni, it-termini u l-kundizzjonijiet speċifiċi applikabbli
għall-parteċipazzjoni tal-Alġerija fi kwalunkwe programm
partikolari, inkluża l-kontribuzzjoni finanzjarja pagabbli. Il-Kummissjoni
żżomm lill-grupp ta' ħidma rilevanti tal-Kunsill mgħarraf.
Artikolu 5
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               COM(2006) 724 finali
tal-4 ta' Diċembru 2006.
[2]               Il-Konklużjonijiet tal-KAĠRE tal-5 ta’ Marzu
2007.
[3]               Id-Deċiżjoni tal-Kunsill (ristretta) li
tawtorizza lill-Kummissjoni biex tinnegozja l-Protokolli […],
Dok 10412/07.
[4]               Il-konklużjonijiet tal-Presidenza – Brussell,
21-22 ta' Ġunju 2007, Dok. 11177/07.
[5]               Ir-Rapport tal-Presidenza dwar il-Progress rigward
"It-Tisħiħ tal-Politika Ewropea tal-Viċinat",
Dok. 10874/07.
[6]               Il-Konklużjonijiet dwar it-Tisħiħ
tal-Politika Ewropea tal-Viċinat, adottati mill-Kunsill (Affarijiet
Ġenerali u Relazzjonijiet Esterni)
fit-18 ta’ Ġunju 2007, Dok. 11016/07.
[7]               COM(2011) 303 finali
tal-25 ta' Mejju 2011.
ANNESS
PROTOKOLL
għall-Ftehim
Ewro-Mediterranju li jistabbilixxi assoċjazzjoni bejn il-Komunitajiet
Ewropej u l-Istati Membri tagħhom, min naħa waħda, u
r-Repubblika Demokratika Popolari tal-Alġerija, min-naħa l-oħra,
dwar Ftehim Qafas bejn l-Unjoni Ewropea u r-Repubblika Demokratika Popolari
tal-Alġerija dwar il-prinċipji ġenerali li jirregolaw
il-parteċipazzjoni tar-Repubblika Demokratika Popolari tal-Alġerija
fil-programmi tal-Unjoni.

L-UNJONI EWROPEA, minn hawn ’il quddiem msejħa
"l-Unjoni",
minn naħa
waħda,
u
r-REPUBBLIKA
DEMOKRATIKA POPOLARI TAL-ALĠERIJA, minn hawn ’il quddiem msejħa
"l-Alġerija",
min-naħa
l-oħra,
minn hawn 'l
quddiem flimkien imsejħin "il-Partijiet",
Billi:
(1)          L-Alġerija kkonkludiet
Ftehim Ewro-Mediterranju li jistabbilixxi assoċjazzjoni bejn
il-Komunitajiet Ewropej u l-Istati Membri tagħhom minn naħa
waħda, u l-Alġerija min-naħa l-oħra (minn issa 'l quddiem
“il-Ftehim”), li daħal fis-seħħ
fl-1 ta' Settembru 2005.
(2)          Il-Kunsill Ewropew ta’
Brussell tas-17 u tat-18 ta’ Ġunju 2004 laqa’ b'mod
favorevoli l-proposti tal-Kummissjoni għal Politika Ewropea
tal-Viċinat (PEV) u approva l-konklużjonijiet tal-Kunsill
tal-14 ta’ Ġunju 2004.
(3)          Il-Kunsill, minn dakinhar,
kemm-il darba adotta konklużjonijiet favur din il-politika.
(4)          Fil-5 ta' Marzu 2007
l-Kunsill esprima appoġġ favur approċċ ġenerali u
komprensiv kif deskritt fil-komunikazjoni tal-Kummissjoni
tal-4 ta' Diċembru 2006[1]
sabiex is-sħab tal-Politika Ewropea tal-Viċinat ikunu jistgħu
jipparteċipaw fl-aġenziji Komunitarji u fil-programmi Komunitarji fuq
mertu tagħhom u fejn ikunu awtorizzati jagħmlu dan mill-bażijiet
ġuridiċi.
(5)          L-Alġerija esprimiet
ix-xewqa li tipparteċipa f'għadd ta' programmi tal-Unjoni.
(6)          It-termini u
l-kundizzjonijiet speċifiċi, inklużi l-kontribuzzjoni finanzjarja
u l-proċeduri ta’ rappurtar u ta' evalwazzjoni, applikabbli
għall-parteċipazzjoni tal-Alġerija f’kull programm partikolari
għandhom jiġu ddeterminati permezz ta' Memorandum ta' Qbil bejn
il-Kummissjoni Ewropea u l-awtoritajiet kompetenti Alġerin,
FTIEHMU KIF ĠEJ:
Artikolu 1
L-Alġerija
titħalla tipparteċipa fil-programmi attwali u futuri kollha
tal-Unjoni miftuħin għall-parteċipazzjoni tal-Alġerija
skont id-dispożizzjonijiet relevanti għall-adozzjoni ta' dawn
il-programmi.
Artikolu 2
L-Alġerija tikkontribwixxi
finanzjarjament għall-baġit ġenerali tal-Unjoni Ewropea li
jikkorrespondi għall-programmi speċifiċi li fihom
tipparteċipa l-Alġerija. 
Artikolu 3
Ir-rappreżentanti
tal-Alġerija jitħallew jieħdu sehem bħala osservaturi u,
għall-punti li jikkonċernaw lill-Alġerija, jitħallew
jipparteċipaw fil-kumitati tal-immaniġġjar responsabbli
mill-monitoraġġ tal-programmi li l-Alġerija tikkontribwixxi
finanzjarjament għalihom. 
Artikolu 4
Proġetti u
inizjattivi mressqa minn parteċipanti mill-Alġerija jkunu soġġetti,
sa fejn ikun possibbli, għall-istess kundizzjonijiet, regoli u
proċeduri li għandhom x’jaqsmu mal-programmi konċernati
bħal dawk li japplikaw għall-Istati Membri. 
Artikolu 5
It-termini u
l-kundizzjonijiet speċifiċi dwar il-parteċipazzjoni tal-Alġerija
f’kull programm partikolari tal-Unjoni, b'mod partikolari l-kontribuzzjoni
finanzjarja pagabbli u l-proċeduri ta’ rapportar u ta' evalwazzjoni,
jiġu ddeterminati f'Memorandum ta' Ftehim bejn il-Kummissjoni Ewropea u
l-awtoritajiet kompetenti tal-Alġerija, abbażi tal-kriterji
stabbiliti fil-programmi kkonċernati.
Jekk l-Alġerija
tapplika għall-assistenza esterna tal-Unjoni sabiex tipparteċipa fi programm
partikolari tal-Unjoni abbażi tal-Artikolu 3 tar-Regolament (UE)
Nru 232/2014 tal-Parlament Ewropew u tal-Kunsill
tal-11 ta' Marzu 2014 li jistabbilixxi Strument Ewropew
tal-Viċinat, jew skont xi regolament simili li jipprevedi l-assistenza
esterna tal-Unjoni għall-Alġerija li jista' jiġi adottat
fil-ġejjieni, il-kundizzjonijiet li jirregolaw l-użu
mill-Alġerija tal-assistenza tal-Unjoni jiġu stabbiliti minn ftehim
ta' finanzjament.
Artikolu 6
Kull Memorandum ta’
Ftehim konkluż skont l-Artikolu 5 jistipula, skont ir-Regolament (UE,
Euratom) Nru 966/2012 tal-Parlament Ewropew u tal-Kunsill
tal-25 ta’ Ottubru 2012 dwar ir-regoli finanzjarji applikabbli
għall-baġit ġenerali tal-Unjoni u li jħassar ir-Regolament
tal-Kunsill (KE, Euratom) Nru 1605/2002, li l-kontroll finanzjarju jew
l-awditi jew verifiki oħra, inklużi l-investigazzjonijiet
amministrattivi, jitwettqu mill-Kummissjoni Ewropea, tal-Uffiċċju
Ewropew ta' Kontra l-Frodi u tal-Qorti tal-Awdituri, jew taħt l-awtorità
tagħhom.
Dispożizzjonijiet
iddettaljati jiġu adottati għall-kontrolli finanzjarji u l-awditi,
għall-miżuri amministrattivi, għall-penalitajiet u
għall-irkupru li jagħtu lill-Kummissjoni Ewropea,
lill-Uffiċċju Ewropew ta' Kontra l-Frodi u lill-Qorti tal-Awdituri
setgħat li jkunu ekwivalenti għas-setgħat tagħhom
fir-rigward tal-benefiċjarji jew tal-kuntratturi stabbiliti fl-Unjoni. 
Artikolu 7
Dan il-Protokoll
japplika għall-perjodu li fih ikun hemm fis-seħħ il-Ftehim
Ewro-Mediterranju.
Dan il-Protokoll
jiġi ffirmat u approvat mill-Partijiet f'konformità mal-proċeduri
rispettivi tagħhom. 
Kull Parti tista’
tiddenunzja dan il-Protokoll b’notifika bil-miktub lill-Parti Kontraenti
l-oħra. Dan il-Protokoll jintemm sitt xhur wara d-data ta’ din
in-notifika. 
It-tmiem ta' dan
il-Protokoll li jiġi minħabba d-denunzja ta' xi waħda
mill-partijiet ma jkollu l-ebda influwenza fuq l-iċċekkjar u
l-kontrolli li għandhom jitwettqu fejn ikun hemm bżonn skont
id-dispożizzjonijiet tal-Artikoli 5 u 6.
Artikolu 8
Mhux aktar tard minn
tliet snin minn wara d-data tad-dħul fis-seħħ ta' dan
il-Protokoll, u wara, kull tliet snin sussegwenti, iż-żewġ
Partijiet jistgħu jirrieżaminaw l-implimentazzjoni ta’ dan
il-Protokoll abbażi tal-parteċipazzjoni effettiva tal-Alġerija
fi programmi tal-Unjoni. 
Artikolu 9
Dan il-Protokoll
japplika għat-territorji rregolati mit-Trattat dwar il-Funzjonament
tal-Unjoni Ewropea minn naħa waħda skont il-kundizzjonijiet stipulati
f'dan it-trattat, u min-naħa l-oħra għat-territorju
tal-Alġerija.
Artikolu 10
Sakemm
jidħol fis-seħħ, il-Partijiet jaqblu li japplikaw
provviżorjament dan il-Protokoll mid-data tal-iffirmar tiegħu, sakemm jitlestew
il-proċeduri meħtieġa
għal dan l-iskop.
Dan il-protokoll
jidħol fis-seħħ definittivament fl-ewwel jum tax-xahar wara
d-data li fiha l-Partijiet jinnotifikaw lil xulxin permezz ta’ mezzi
diplomatiċi li lestew il-proċeduri meħtieġa sabiex dan
jidħol fis-seħħ. 
Artikolu 11
Dan il-Protokoll jifforma parti integrali
mill-Ftehim.
Artikolu 12
Dan il-Protokoll huwa mfassal f’żewġ kopji
bil-lingwa Għarbija, Bulgara, Kroata, Ċeka, Daniża,
Olandiża, Ingliża, Estonjana, Finlandiża, Franċiża,
Ġermaniża, Griega, Ungeriża, Taljana, Latvjana, Litwana,
Maltija, Pollakka, Portugiża, Rumena, Slovakka, Slovena, Spanjola u
Svediża, u kull wieħed minn dawn it-testi huwa awtentiku indaqs.
Magħmul fi Brussell, 

Għall-Unjoni Ewropea           
Għar-Repubblika Demokratika Popolari
tal-Alġerija
[1]               COM(2006) 724 finali
tal-4 ta' Diċembru 2006.